SK Úradný vestník Európskej únie C 240/23

Uverejnenie žiadosti o registráciu v zmysle článku 6 odsek 2 nariadenia (EHS) č. 2081/92 o ochrane označení pôvodu a zemepisných označení

(2005/C 240/05)

Toto uverejnenie udeľuje právo námietky v zmysle článku 7 a 12 d uvedeného nariadenia. Každá námietka proti tejto žiadosti musí byť postúpená v lehote šiestich mesiacov od tohto uverejnenia prostredníctvom príslušného orgánu členského štátu, členského štátu Svetovej obchodnej organizácie, alebo tretej krajiny uznanej podľa článku 12 odsek 3. Uverejnenie je odôvodnené nasledujúcimi náležitosťami, najmä bodom 4.6, podľa ktorého sa žiadosť považuje za odôvodnenú v zmysle nariadenia (EHS) č. 2081/92.

SÚHRNNÉ INFORMÁCIE

NARIADENIE RADY (EHS) č. 2081/92

„CAROTA DELL'ALTOPIANO DEL FUCINO“

č. ES: IT/00270/21.01.2003

CHOP ( ) CHZO ( X )

Tento oznam je informatívnym zhrnutím. Úplnú informáciu môžu záujemcovia a najmä výrobcovia produktov chránených príslušnými značkami CHOP a CHZO získať v integrovanej verzii výrobnej špecifikácie u národných útvarov a združení alebo u príslušných útvarov Európskej komisie (1).

1. Zodpovedný útvar členského štátu

Názov: Ministero delle Politiche Agricole e Forestali Adresa: Via XX Settembre n. 20 — I-00187 Roma Tel.: 06-481 99 68 Fax: 06-42 01 31 26 e-mail: qtc3@politicheagricole.it

2. Žiadateľ

2.1 Názov: Consorzio di Tutela e valorizzazione degli ortaggi dell'altopiano del Fucino

2.2 Adresa:

P.zza Torlonia, 91 — I-67051 AVEZZANO (AQ) Tel.: (39) 863 50 22 31

2.3 Členstvo: výrobcovia/spracovatelia (x) iné ( )

3. Druh produktu

Trieda 1. 6 Ovocie, zelenina a obilniny v prirodzenom stave alebo spracované — mrkva

4. Opis špecifikácie

(zhrnutie podmienok článku 4 ods. 2)

4.1 Názov: „Carota dell'Altopiano del Fucino“

4.2 Opis: CHZO „Carota dell'Altopiano del Fucino“ označuje mrkvu z kultivarov druhu „Daucus carota L.“, ktoré pochádzajú z týchto odrôd: MAESTRO (Vilmorin); PRESTO (Vilmorin); CONCERTO (Vilmorin); NAPOLI (Bejo); NANDOR (Clause); DORDOGNE (SG).

Produkt musí mať tieto vlastnosti:

tvar: valcovitý so zaobleným špicom, bez koreňových vlasov;

farba: sýtooranžová po celej dĺžke koreňa;

zloženie:

sacharóza > 3 %;

betakarotén > 100 mg/kg;

kyselina askorbová > 5 mg/kg;

proteíny > 1,2 %;

vláknina > 1,2 %;

fyzikálne vlastnosti: chrumkavá dužina a čistý zlom.

Na všetky odrody sa vzťahujú obchodné kategórie Extra a Prima.

4.3 Zemepisná oblasť: Oblasť produkcie mrkvy „Carota dell'Altopiano del Fucino“ zaberá celú náhornú plošinu Altopiano del Fucino.

Toto územie vymedzuje okresná cesta Circonfucense a patria k nemu územné časti rozdelené cestami medzi statkami a viacero menších kúskov zeme, ktoré náležia k týmto obciam Akvilskej provincie: Avezzano a priľahlé osady; Celano a priľahlé osady; Cerchio; Aielli; Collarmele; Pescina a priľahlé osady; S. Benedetto dei Marsi; Gioia nei Marsi a priľahlé osady; Lecce dei Marsi; Ortucchio; Trasacco; Luco dei Marsi.

4.4 Dôkaz o pôvode: Pestovanie mrkvy na poliach Altopiana del Fucino začalo v roku 1950. Značné výnosy z pestovania vzbudili záujem poľnohospodárov, ktorí potom mrkvu zahrnuli do klasického striedania osevu, ktoré sa používa v Altopiane del Fucino.

Spolu s hospodárskymi ziskami prinieslo pestovanie mrkvy predĺženie striedania osevu, čím sa významne znížil výskyt negatívnych javov, akými sú napríklad choroby rastlín alebo únava pôdy, ktorá spôsobila kultúram vo Fucine toľké problémy. V tomto ohľade je treba zdôrazniť, aký význam má dnes pre kontrolu výskytu nematódov zemiaku a cukrovej repy správne striedanie osevu, ktoré umožnilo aj pestovanie mrkvy, na rozdiel od minulosti, keď sa na tento účel používala nematocídna fumigácia.

Úspech tejto kultúry, ktorá sa stala ťažiskovou kultúrou v celej zeleninárskej oblasti Altopiano del Fucino, dokazuje aj sláva a obľúbenosť tejto produkcie na domácich aj zahraničných trhoch. Je taká známa, že mnohí podnikatelia využívajú značku „Fucino“, aby predali produkty pochádzajúce z iných výrobných oblastí. Z toho vyplýva nevyhnutnosť zaručiť pôvod produktu prostredníctvom postupov, ktoré umožňujú sledovanie pôvodu v rôznych fázach produkcie, a kontrolou výrobcov a katastrálnych parciel Fucina, na ktorých sa pestuje mrkva, uvedených na príslušných zoznamoch. Uvedené kontroly vykonáva kontrolný orgán. Úlohou takéhoto orgánu, povereného ministerstvom poľnohospodárstva a lesníctva, bude aj overovanie, či produkt „Carota dell'Altopiano del Fucino IGP“, zodpovedá predpisom uvedeným vo výrobnej špecifikácii.

4.5 Spôsob výroby: Výrobné techniky sa vyznačujú bežnými postupmi pestovania mrkvy, ktoré možno rozdeliť na tieto úkony:

príprava lôžka pre osivo vytvorením brázdy; obrobenie a vyčistenie povrchu; valcovanie; pri hnojení sa nesmie používať kompost, aby sa predišlo tmavnutiu koreňov v dôsledku rozkladu organickej hmoty v priebehu vegetačného cyklu.

Sejba sa vykonáva mechanicky, aby sa zabezpečila rovnomernosť distribúcie a optimálna hustota osiva. Osivo sa seje do riadkov, ktoré sú od seba vzdialené 35-40 cm, v rámci riadku je osivo rozmiestnené v 5-7 cm širokých pásmach alebo v súvislých dvojitých riadkoch. Semienko sa vkladá do hĺbky od 0,5 do 1,5 cm.

Povinné striedanie pestovaných kultúr je po najmenej štyroch rokoch.

Pestovateľské techniky sa bežne vykonávajú strojmi.

Predpokladá sa, že rastliny sa aspoň raz okopú na umožnenie kontroly burín a zníženie kompaktnosti pôdy s cieľom zabezpečiť harmonický rast koreňov bez ohybov a deformácií; a aspoň raz sa prihrnie zemina, aby nezozelenel vrch koreňa.

Zavlažovanie bude mierne ale časté – maximálne 400 m3/ha vody cez rozstrekovač na jedenkrát. V letnom období (júl, august) sa bude zavlažovať len v nevyhnutnom prípade, a to v nočných alebo najneskôr v prvých ranných hodinách.

Pri zbere sa hodnotí, ktoré štádium zretia je najvhodnejšie na cieľové určenie produktu a spôsob jeho balenia; pri zbere sa dodržiavajú kvalitatívne normy stanovené v predpisoch Spoločenstva a vlastnosti uvedené v bode 4.2.

Produkt určený na konzervovanie sa musí zbierať po dozretí, a nie pred termínom dozretia predpokladaným pre daný kultivar, a zohľadňuje sa pritom vývoj počasia, aby bola zaručená možnosť konzervovať ho a zachovať jeho kvalitatívne a organoleptické vlastnosti. V letnom období (júl, august) sa zber vykonáva v skorých ranných hodinách alebo podvečer, aby produkt nebol vystavený slnku.

Po zbere sa mrkva musí do štyroch hodín odviezť do úpravne, kde sa pred umytím a zabalením zachladí s cieľom zaručiť, aby si uchovala chrumkavosť, povrchovú farbu a chuť.

4.6 Súvislosti: Vďaka výbornej dostupnosti produktu sa v príslušnej oblasti vyvinuli príbuzné aktivity úpravní a baliarní a boli vybudované zariadenia na spracovanie mrkvy na kocky alebo na odšťavovanie. Za týchto okolností sa podarilo vytvoriť systém, ktorý využíva optimálne pedoklimatické podmienky oblasti, vysoký stupeň špecializácie pestovateľov a obchodníkov v tomto odvetví a významnú tradíciu obrábania pôdy. Vďaka tomu má oblasť v pestovaní mrkvy znamenitú povesť.

Altopiano del Fucino, oblasť zvlášť známa pestovaním zeleniny, sa rozprestiera v južnej časti stredného Talianska v Abruzze, ktoré sa považuje za región parkov.

Celkom rovinatá oblasť je položená vo výške 700 m n. m., má rozlohu 16 000 ha a je obklopená pohoriami, ktoré majú osobitý význam pre životné prostredie. Patria k nim Národný park Abruzzo, Velino-Sirente a Ernici-Simbruini.

Pôvod poľnohospodárskej oblasti nesiaha ďalej ako do konca 19. storočia, kedy boli dokončené odvodňovacie práce kniežaťa Alessandra Torloniu na údajne treťom najväčšom jazere Talianska – Lago del Fucino.

Vzhľadom na tieto udalosti možno Altopiano del Fucino definovať ako „mladé, vysoko produktívne a neznečistené územie“, na ktorom sa vďaka druhu pôdy a zvlášť priaznivému podnebiu darí pestovať zeleninu s jedinečnými organoleptickými a výživovými vlastnosťami, ktoré poznajú a oceňujú európski spotrebitelia.

Pôda je piesčito-vápenitá so zvýšeným obsahom aktívneho vápenca, hladina pH je alkalická až subalkalická so zvýšeným obsahom organickej hmoty, ktorý môže byť spôsobený aj tým, že poľnohospodári z Fucina v dvojročných intervaloch výdatne hnoja pôdu kompostom.

Na podnebie vplýva prítomnosť okolitých hôr, výška a relatívna vlhkosť súvisiaca s bohatou sieťou kanálov, ktorá pri pestovaní zabezpečuje zavlažovanie a zároveň v zime zbiera nadbytočnú vodu. Zimy bývajú prevažne chladné a daždivé, zatiaľ čo v lete je na celom území teplo, najmä v júli a v polovici augusta; vzhľadom na nadmorskú výšku je pre oblasť charakteristický aj veľký rozdiel medzi dennými a nočnými teplotami.

Po zúrodnení sa najprv pestovali zemiaky a cukrová repa a potom sa na Altopiane del Fucino ujali ďalšie kultúry vrátane mrkvy, okrem iného aj na zlepšenie systému striedania kultúr a zvýšenie podnikateľskej špecializácie pestovateľov.

Z mrky sa stala ťažisková kultúra Fucina aj vďaka osobitým vlastnostiam, ktoré sa v danej oblasti darí preniesť na produkt.

Mrkva z Fucina je vďaka veľmi kyprej pôde bez štruktúry charakteristická prevažne valcovitým tvarom koreňa so zaobleným špicom, bez koreňových vlasov a bez hlbokých záhybov v miestach, kde vyrastajú listy, hladkým povrchom a sýtooranžovou farbou celého koreňa. Ďalšie vlastnosti sa týkajú obsahu výživných prvkov. V mrkve z Altopiana del Fucino sa vyskytuje zvýšený obsah kyseliny askorbovej (5 mg/kg) a cukru, ktoré sa vzájomne vyvažujú. Nadštandardný obsah uhľovodíkov dopĺňa obsah bielkovín na úrovni 1,2 % a vlákniny (1,8 %), ktorá umožňuje vstrebávanie väčšiny prítomných stopových prvkov (vápnika, železa, fosforu a draslíka).

Vitamíny, ktoré obsahuje „Carota del Altopiano Fucino“, tvoria ďalší charakteristický prvok, vďaka ktorému je ľahko stráviteľná. Mrkva vykazuje vysoké hodnoty obsahu tiamínu, riboflavínu a najmä karoténu (> 100 mg/kg).

4.7 Kontrolný orgán:

Názov: AGROQUALITA Adresa: Via Montebello n. 8 — I-00185 Roma Tel. 06-47 82 24 63 Fax: 06-47 82 24 39

4.8 Označovanie etiketami: Produkt sa musí predávať vo vhodných nových drevených, kartónových alebo plastových baleniach, ktoré musia byť označené etiketou s týmito údajmi:

označenie „CAROTA DELL'ALTOPIANO DEL FUCINO“ IGP INDICAZIONE GEOGRAFICA PROTETTA napísané aspoň dvojnásobne veľkým písmom v porovnaní s ostatnými údajmi;

všetky detaily určujúce názov, obchodný názov, adresu výrobnej firmy alebo baliarne a ostatné údaje stanovené v predmetnom predpise.

Zakazuje sa uvádzať akékoľvek iné charakteristiky ako tie, ktoré sú ustanovené v tejto špecifikácii.

Pri výrobkoch, ktorých hlavnou zložkou je „Carota dell'Altopiano del Fucino IGP“, možno aj po výrobe a spracovaní povoliť predaj v baleniach s uvedením pôvodu a bez uvedenia loga Spoločenstva za predpokladu, že:

CHZO „Carota dell'Altopiano del Fucino“ potvrdená v tomto znení je jediným druhom príslušnej kategórie tovaru, ktorú výrobok obsahuje,

používatelia označenia CHZO „Carota dell'Altopiano del Fucino“ sú zapísaní do príslušného registra, za ktorého vytvorenie, údržbu a aktualizáciu je zodpovedný orgán poverený ministerstvom poľnohospodárstva a lesníctva, ktoré ich kontroluje vo veci používania chráneného označenia.

Pokiaľ sa používa aj iné označenie CHZO ako „Carota dell'Altopiano del Fucino“, podľa súčasných predpisov ho možno uvádzať ako jednu zo zložiek výrobku, ktorý ho obsahuje alebo na ktorý je spracovaný.

Logo

Identifikačnú značku predstavuje v hornej časti nápis Carota dell'Altopiano del Fucino zelenej farby Pantone P.C.S. (S 274-1 CVS) s čiernym obrysom písmom Cooper blk hd bt, ktoré má zreteľný sínusový spád vzniknutý zvýšením prostrednej časti nápisu (Altopiano) a nižším položením záverečnej časti (Fucino). Pod tým je umiestnený nápis INDICAZIONE GEOGRAFICA PROTETTA v písme Arial rounded mt bold bielej farby, ktorá vyniká na pozadí v modrej farbe Pantone reflex blue. Vľavo od nápisov je logo CHZO ES.

4.9 Vnútroštátne požiadavky: —

(1) Európska komisia – Generálne riaditeľstvo pre poľnohospodárstvo – Unité politique de qualité des produits agricoles, B-1049 Brusel, Belgicko.